作者:錢起
標題:罷章陵令山居過中峰道者二首
內容:寧辭園令秩，不改淵明調。解印無與言，見山始一笑。幽人還絕境，誰道苦奔峭。隨雲剩渡溪，出門更垂釣。吾廬青霞裡，窗樹玄猿嘯。微月清風來，方知散發妙。丘壑趣如此，暮年始棲偃。賴遇無心雲，不笑歸來晚。鳴鳩拂紅枝，初服傍清畎。昨日山僧來，猶嫌嘉遁淺。託君紫陽家，路滅心更遠。梯雲創其居，抱犢上絕巘。杏田溪一曲，霞境峰幾轉。路石掛飛泉，謝公應在眼。願言攜手去，採藥長不返。